Wataru Endo

ialah seorang pemain bola sepak Jepun yang bermain untuk Liverpool dan pasukan kebangsaan Jepun. Beliau juga mempunyai pertalian darah mewakili Indonesia dan Vietnam menerusi datuk dan neneknya.

Endō memulakan kariernya di kelab Liga J1, Shonan Bellmare sebelum berpindah ke Urawa Red Diamonds pada 2016, di mana beliau memenangi gelaran liga dan Liga Juara-Juara AFC 2017. Pada 2018, beliau menyertai Sint-Truiden di Liga Pro Belgium, sebelum dipinjamkan ke kelab Bundesliga, VfB Stuttgart pada 2019. Beliau menandatangani kontrak secara jetap dengan Stuttgart pada April 2020 dan menjadi kapten pasukan pada musim terakhirnya di Jerman. Endō menyertai Liverpool pada Ogos 2023.

Endō memulakan kerjaya antarabangsa dengan pasukan kebangsaan Jepun pada tahun 2015, dan sejak itu telah mengumpul lebih daripada 60 penampilan, termasuk penyertaan dalam dua Piala Dunia FIFA dan dua Piala Asia AFC. Beliau dilantik sebagai kapten Jepun buat kali pertama pada Jun 2023.

## Kerjaya kelab
### Shonan Bellmare
Endō memulakan kerjaya profesionalnya bersama Shonan Bellmare. Setelah pasukannya terdegradasi pada 2013, beliau memainkan peranan penting dalam membantu Shonan mendapatkan kembali promosi ke J1 League, dengan menjaringkan tujuh gol dalam 38 perlawanan liga dan memenangi gelaran J.League Divisyen 2 pada 2014. Prestasinya terus cemerlang pada musim berikutnya apabila beliau menjaringkan empat gol dalam 31 perlawanan liga dan membantu pasukannya menduduki tempat ke-8 dengan selesa.

Endō mencatatkan sejumlah 23 gol dalam 167 perlawanan sepanjang tempoh beliau di kelab tersebut.

### Urawa Red Diamonds
Prestasi Endō menarik perhatian dan beliau dengan pantas ditandatangani oleh pasukan J1 League, Urawa Red Diamonds, yang menamatkan musim sebelumnya sebagai naib juara. Dalam musim pertama bersama kelab barunya, Endō meraih Piala J.League 2016, dengan menjaringkan sepakan penalti kemenangan dalam penentuan sepakan penalti akhir. Pada musim berikutnya, beliau menjuarai Kejuaraan Bank Suruga 2017, serta meraih kejayaan terbesar dalam bola sepak Asia, iaitu Liga Juara-Juara AFC 2017.

Sepanjang tempoh beliau di Urawa Red Diamonds, Endō telah mengumpul sejumlah enam gol dalam 109 perlawanan.

### Sint-Truiden
Endō menyertai kelab Liga Pro Belgium, Sint-Truiden, pada tahun 2018, bermain selama setahun di kelab tersebut dan menjaringkan dua gol.

### VfB Stuttgart
Pada 13 Ogos 2019, Endō dipinjamkan ke kelab Jerman, VfB Stuttgart hingga akhir musim. Pada April 2020, Stuttgart menandatangani Endō secara tetap. Pada 26 November 2020, Endō memanjangkan kontraknya dengan VfB Stuttgart hingga Jun 2024.

Pada 25 Februari 2022, Endō menjaringkan gol tunggal Stuttgart dalam kekalahan 1–2 kepada 1899 Hoffenheim. Beliau menjaringkan gol sekali lagi dalam kemenangan 3–2 pasukan terhadap Borussia Mönchengladbach. Pada 14 Mei 2022, Endō menjaringkan gol kemenangan pada masa tambahan dalam kemenangan 2–1 ke atas 1. FC Köln untuk menyelamatkan Stuttgart daripada play-off penyingkiran dan mengesahkan tempat mereka dalam Bundesliga 2022–23.

Penampilan terakhir Endō untuk Stuttgart adalah dalam perlawanan pusingan pertama DFB-Pokal menentang TSG Balingen pada 12 Ogos 2023, di mana beliau menjaringkan gol keempat dalam kemenangan 4–0.

### Liverpool
Pada 18 Ogos 2023, Endō menandatangani kontrak empat tahun dengan kelab Liga Perdana Inggeris, Liverpool dengan bayaran sebanyak £16 juta. Beliau menjadi pemain bola sepak Jepun kedua yang mewakili Liverpool selepas Takumi Minamino yang menyertai kelab pada 2020. Pada hari berikutnya, beliau membuat penampilan perdana dalam Liga Perdana menentang Bournemouth sebagai pemain pengganti pada minit ke-63. Endō dipuji untuk persembahannya kerana hanya melepaskan satu laluan yang salah. Pada 27 Ogos, Endō membuat penampilan pertamanya dalam Liverpool dan Liga Perdana menentang Newcastle United.

Pada 3 Disember 2023, Endō menjaringkan gol pertama dalam Liga Perdana Inggeris, iaitu gol penyamaan hanya empat minit selepas dimasukkan, dalam kemenangan 4–3 ke atas Fulham. Selepas itu, beliau bermula dalam tujuh perlawanan berturut-turut, di mana Liverpool mencatatkan kemenangan ke atas Sheffield United, Crystal Palace, West Ham United, dan Burnley. Sebagai penghargaan atas pencapaian tersebut, Endō telah dipilih sebagai Pemain Terbaik Liverpool untuk bulan Disember. Beliau juga bermain sepanjang 120 minit dalam final EFL Cup 2024, di mana Liverpool mengalahkan Chelsea 1–0, sekaligus meraih trofi pertama beliau bersama kelab tersebut.

## Kerjaya antarabangsa
Pada 23 Julai 2015, jurulatih Vahid Halilhodžić dari pasukan bola sepak kebangsaan Jepun memanggil Endō ke dalam skuad bagi perlawanan Piala Timur Asia EAFF 2015 yang akan datang. Pada 2 Ogos 2015, beliau membuat penampilan antarabangsa pertamanya dalam perlawanan pembukaan pertandingan tersebut dalam kekalahan 2-1 kepada Korea Utara. Beliau dipilih ke dalam skuad Jepun dalam Piala Dunia FIFA 2018 di Rusia, tetapi beliau tidak bermain dalam sebarang perlawanan.

Endō sekali lagi berada dalam skuad Jepun untuk Piala Dunia FIFA 2022 di Qatar, di mana pasukan tersebut mencapai peringkat 16 sebelum tewas kepada Croatia dalam penentuan penalti.

Pada Ogos 2023, Endō telah menjaringkan dua gol antarabangsa dalam 50 perlawanan. Beliau telah dilantik sebagai kapten pasukan kebangsaan pada Jun 2023.

Pada Januari 2024, dia terpilih untuk skuad akhir Piala Asia AFC 2023, dan menjaringkan gol lewat masa untuk Jepun dalam kekalahan 2–1 menentang Iraq dalam perlawanan kumpulan kedua mereka.

## Gaya permainan
Endō kebanyakannya bermain sebagai pemain tengah bertahan, tetapi juga boleh beraksi sebagai pertahanan tengah. Kebolehannya untuk membaca permainan telah membantunya mencapai kejayaan di Bundesliga, dan dia telah mendapat reputasi sebagai pemenang bola yang prolifik. Semasa bermain di Jerman, dia menduduki tangga teratas Bundesliga untuk jumlah duel terbanyak, dan kedua untuk penguasaan bola yang dimenangi serta gerakan rebut (Takel).

Laman web rasmi Liga Perdana menyatakan bahawa di Liverpool, peranan terbesar Endo adalah untuk mengambil bola longgar dan mengitar semula penguasaan bola dengan cekap. Dia juga mampu membuat gerakan aktif apabila diperlukan, memaksa kehilangan bola dan membuat gerakan rebut.

## Statistik kerjaya
### Kelab

### Kebangsaan

:*Senarai skor dan keputusan menunjukkan jumlah gol Jepun terlebih dahulu, manakala lajur skor menunjukkan kedudukan selepas setiap gol Endō*

## Kehormatan
**Shonan Bellmare**
*Divisyen 2 J.League: 2014

**Urawa Red Diamonds**
*Piala J.League: 2016
*Kejuaraan Suruga Bank: 2017
*Liga Juara-Juara Elit AFC: 2017

**Liverpool**
*Piala EFL Inggeris: 2023–24

**Japan B-23**
*Piala Asia B-23 AFC: 2016

**Japan**
*Piala Asia AFC naib juara: 2019

**Individual**
*Pemain Terbaik Bulanan Liga J2: April 2014
*XI Terbaik Persatuan Pemain Bola Sepak Profesional Jepun: 2022, 2023, 2024
*Pasukan Kejohanan Piala Asia AFC: 2023
*IFFHS Pasukan Lelaki Asia Tahun Ini: 2024

## Rujukan

## Pautan luar
*